Ինչպե՞ս էին քաղաքացիներին դատապարտում Հայաստանի երրորդ հանրապետության ստեղծման առաջին տարիներին: «Հետքի» «Խեղված ճակատագրեր» հոդվածաշարի շրջանակներում ընթերցողին ենք ներկայացնում նաև 1990-ականների քրեական գործերը՝ դրանք ուսումնասիրելով արխիվներում: Սա մի շրջան է, երբ դեռ նոր էին սաղմնավորվում պետական համակարգերը, այդ թվում և՝ դատականը: Շրջան, որը դուրս է մնացել հանրության տեսադաշտից այն պարզ պատճառով, որ զարգացած չէր իրավական ժուռնալիստիկան, դատարաններում նիստերն ընթանում էին լավագույնը մեկ-երկու լրագրողի ներկայությամբ: Մահապատժի դատավճիռները կայացվում էին, օրինակ, 4 ամսում՝ ընդամենը 3 հատորանոց գործերով, իսկ արձանագրությունները սղագրվում էին ձեռքով՝ քարտուղարների կողմից: Մինչև 2003 թ-ը դատավճիռները կայացվում էին 1961 թ-ի Խորհրդային շրջանի Քրեական օրենսգրքով, անգամ 1995 թ-ի դատավճռի ձևաթղթերում պահպանված են «Հանուն Հայկական Սովետական Սոցիալիստական Հանրապետության», «Հայկական ՍՍՀ Գերագույն դատարան» նշումները: